钦定古今图书集成/明伦汇编/官常典/第005卷 > 易经 > 《坤卦》
## 钦定古今图书集成/明伦汇编/官常典/第005卷 > 易经 > 《坤卦》

六三：含章可贞，或从王事，无成有终。

〈程传〉三居下之上，得位者也。为臣之道，当含晦其章美，有善则归之于君，乃可常而得正。或从上之事，不敢当其成功，唯奉事以守其终耳。守职以终其事，臣之道也。〈本义〉六阴三阳，内含章美，可贞以守。然居下之上，不终含藏，故或时出而从上之事，则始虽无成，而后必有终。爻有此象，故戒占者有此德，则如此占也。

《象》曰：“含章可贞”，以时发也。“或从王事”，知光大也。

〈程传〉言为臣处下之道，不当有其功，善必含晦其美，乃正而可常。然义所当为者，则以时而发，不有其功耳。不失其宜，乃以时也，非含藏终不为也。“含而不为”，不尽忠者也。或从王事而能无成有终者，是其知之光大也。唯其知之光大，故能含晦。浅暗之人有善，唯恐人之不知，岂能含章也。

又

六五：黄裳，元吉。

〈本义〉黄，中色，裳下饰。六五以阴居尊，中顺之德，充诸内而见于外，故其象如此，而其占为大善之吉也。

《象》曰：“黄裳元吉”，文在中也。

〈程传〉黄中之文，在中不过也。内积至美而居下，故为“元吉。”〈本义〉“文在中”而见于外也。

又

《文言》曰：“阴虽有美，含之，以从王事，弗敢成也。”地道也，
妻道也，臣道也，地道无成，而代有终也。

〈程传〉代上以终其事，而不敢有其成功，犹地道代天，终物而成功，则主于天也。〈大全〉朱子曰：三方进而位不中者也，故虽有美而尚含之。五正位而居体者也，故美在其中而发于事业。人臣事业之著于世，固自有时，殆不可挟才能而躐进，以取三五同功嫌迫之祸也。

又

“君子黄中通理，正位居体”，美在其中，而畅于四支，发
于事业，美之至也。

〈本义〉“美在其中”，复释“黄中。”“畅于四支”，复释居体。